Дата: 16.05.2024 (12.30-13.15)

Вучэбны прадмет “Матэрыяльная культура Беларусі”

Група 3В

Тэма: Характарыстыка галаўных убораў.

Галаўныя ўборы падзяляліся на жаночыя і дзявочыя. Галаўныя ўборы строга залежалі ад узросту і сямейнага становішча жанчыны. У дзяўчат гэта былі перавязкі накшталт вузкіх ручнікоў (скіндачка, шлячок), вянкі. Дзяўчына магла паяўляцца на людзях з непакрытай галавой і незаплеценымі ў косы валасамі. Жанчыны пакрывалі галаву поўнасцю, закрываючы валасы. Замужняй кабеце не дазвалялася паказвацца на людзях з непакрытай галавой (у зваротным выпадку, такая жанчына магла расцэньвацца вясковай грамадой як ведзьма ці чараўніца), таму жаночыя галаўныя ўборы паводле будовы больш складаныя і разнастайныя. Сярод найбольш пашыраных можна вылучыць наступныя:

намітка (павойнік, сярпанка) – старажытны галаўны ўбор замужніх жанчын на Беларусі, доўгае (3-6 метраў) і шырокае (да 70 см.) кужэльнае тонкае палатно. Яно завязвалася і ўкладвалася на галаву так, што ўтварала складаную форму з мяккімі драпіроўкамі вакол твар і спадаючым на спіну канцом; было вядома каля 30 спосабаў абмотвання;

хустка – кавалак тканіны квадратнай формы, які драпіраваўся на галаве. Спосабы завязвання – пад падбародкам, завязванне з падтыканнем канцоў ззаду. Хусткі рабіліся з шоўку, атласу, кашмі у. Хусткай маглі пакрываць не толькі галаву, але і плечы;

скіндачка – учнік меншых памераў (да 1 м. удаўжыню, да 30 см. ушырыню). Ён складваўся ўдвая і завязваўся ззаду вузлом. Налобная частка скнідачкі ўпрыжвалася вышыўкай;

каптур– паўшарападобная ці плоская прызбораная на патыліцы шапачка з вушкамі, да якіх прышывалі стужкі для завізвання;

Вянкі – галаўныя ўборы вышынёй 10-15 см. ыпу абруча на цвёрдай аснове з бяросты ў выглядзе цыліндру. Аснова абцягвалася тканінай. Звонку вянкі ўпрыгожвалі штучнымі кветкамі, фарбаваным пер’ем, шклянымі пацеркамі. Ззаду начэпліваліся рознакаляровыя стужкі, якія спадалі на спіну.

чапец– круглая шапачка з фабрычнай тканіны або вязаная з ільняных ці баваўняных нітак, састаўная частка больш складаных галаўных убораў, напрыклад, наміткі.

У 19 ст. на Беларусі таксама быў распаўсюджаны складаны жаночы галаўны ўбор. Першая яго частка называлася тканкай.

Тканка – гэта цвёрды абруч з жгута льняной кудзелі. На тканку закручвалі незаплеценыя валасы і яна апраналася на чапец (каптур). Шылі чапец з цэльнага кавалка тканіны, у якім недалёка ад края рабіўся разрэз. Пры сшыванні большая частка чапца збіралася ў кола, дзякуючы чаму ўтваралася акругленне для галавы. Чапец звычайна зацягваўся вакол галавы з дапамогай тонкай стужкі, якая ўшывалася ззаду і зацыягвалася на патыліцы. У чапцы жанчына хадзіла дома, а пры выхадзе ў людзі чапец пакрываўся наміткай.

Мяшчанскім галаўным уборам была “галоўка” з прыгожай касынкі, наколкі, хусткі і шалі. Асабліва добра апраналіся купецкія і мяшчанскія свацці. Галаву пакрывалі касынкай, а канцы яе тырчалі над ілбом, як рогі.

Сярод мужчынскіх галаўных убораў, распаўсюджаных на Беларусі, былі аблавухі, магеркі, картузы.

Магерка – галаўны мужчынскі ўбор, валены з сукна вышынёй 15-20 см., які насіўся круглы год. Магерка мела розны колер – чорны, шэры, карычневы, белы колер натуральнай воўны. Форму гэтаму галаўному ўбору надавалі на калодцы. Магерка мела аколышак. На ўсходзе Беларусі пераважалі магеркі з высокім аколышкам, амаль роўным вышыні верху (двайная магерка).

Аблавуху рабілі з аўчыны або футра і пацягвалі зверху цёмным сукном. Да асновы аблавухі прышывалі 4 крылы-вушы, пярэдняе і задняе паднімалі і завязвалі зверху, бакавыя апускалі ці падвязвалі пад падбародкам.

Летнім галаўным уборам былі саламяныя капелюшы з рознымі па шырыні палямі. У 19 ст. атрымаў распаўсюджанне картуз з фабрычнай тканіны і з казырком.

Пытанні для кантролю ведаў:

1. Чым адрозніваліся паміж сабой жаночы і дзявочы галаўныя ўборы?
2. Які галоўны ўбор да замужжа дзяўчаты не мелі права насіць?
3. Назавіце асноўныя тыпы галаўнога ўбору мужчын.

Сістэматызацыя і падагульненне вывучанага:

1. Ахарактарызуйце сімвалічныя функцыі беларускага традыцыйнага адзення.
2. Пазначце асноўныя структурныя элементы традыцыйнага жаночага і мужчынскага строю (касцюму) на Беларусі.

Дата: 16.05.2024 (13.25-14.10)

Вучэбны прадмет “Матэрыяльная культура Беларусі”

Група 3В

Тэма: Асноўныя віды ўпрыгожванняў.

Упрыгожанні вядомыя нам з часоў глыбокай старажытнасці. Яшчэ тады спалучылі яны ў сабе функцыі абаронную, эстэтычную, сацыяльна-сігнальную. Знаходкі ў курганах паказваюць найперш на тое, што і нашыя продкі з ахвотаю карысталіся самымі рознымі ўпрыгожаннямі. Гэта і падвескі, што насіліся на шнурках, ланцужках або ў складзе караляў, і бразготкі, а таксама шыйныя грыўні, фібулы, шпількі.

Перавага тых або іншых ўпрыгожанняў залежала ад рэгіёну, заможнасці, узросту і сацыяльнага статусу. Яшчэ з ранняга жалезнага веку прыйшла да нас мода на пацеркі. Тады гэта былі ніткі з каляровымі шкельцамі, бісерам, бурштынам, сердалікам. У кампаноўцы іх беларусы прытрымліваліся прынцыпу сімэтрыі. Акрамя ўпрыгожванняў пацеркі выкарыстоўваліся замест гузікаў і нават замест грошай.

На Пасожжы асабліва шмат знойдзена лунніц, якія, як лічыцца, былі сімвалам багіні Сілены, што ўспрымалася як апякунка маладосці. Менавіта таму лунніцы карысталіся асаблівай папулярнасцю ў дзяўчат. У Падняпроўі і Падзьвінні часцей сустракаліся падвескі-конікі, выява якіх звязвалася з сімваламі дабра і шчасця. На Пасожжы знаходзяць падвескі ў выглядзе качачак, і сярод іх нават – качачка з конскай галавой і грывай. Гэты амулет паказвае на старажытны культ сонца (паводле міфаў, сонца удзень па небу вязуць коні, а ноччу паўз падземны акіян яго цягнуць птушкі, што плывуць па вадзе). Радзей выяўляюцца амулеты-змеевікі.

З тых часоў і па сённяшняга дня носім мы крыжыкі. У Кобрынскім павеце на шыі насілі гэтак званыя мігдалікі – крыжыкі, замацаваныя за круглым шкельцам у металічным абадку, выявы святых альбо проста бліскучыя зорачкі.

Безумоўна, адна з самых архаічных сімвалічных функцыяў пацерак, караляў – ахоўная. Як уяўлялася, аберагалі яны чалавека ад небяспечных уплываў самага рознага зла, і ад чарадзейства ў тым ліку. Відаць, з той жа мэтай багата аздаблялі шыю вясковыя нявесты, бо для іх дзень вяселля станавіўся асабліва небяспечным. Запісваецца шмат аповядаў пра вяселныя сурокі, псоту і нават пераварочванне маладых у ваўкалакаў. Таму і звярталіся ў гэты час да чарадзейнай моцы караляў.

Да вянца нявеста адзявае самае лепшае ўбранне, на шыі шмат упрыгожванняў. Іх нават пазычалі для гэтае мэты па ўсёй вёсцы. Галава маладой убраная рознакаляровымі стужкамі ў выглядзе вянка.

Нагрудныя ўпрыгожанні лепш глядзяцца на аголеным целе, як насілі прадстаўніцы багацейшых слаёў. Як мы можам назіраць з жывапісу, сялянкі чаплялі незацейлівыя пацерачкі на кашулю. Спецыфіка славянскага народнага жаночага ўбрання ў тым, што незалежна ад ступені ягонай лёгкасці, шыя абавязкова закрывалася.

З’яўленне дэкальтэ сталася свайго кшталту пратэстам супраць строгасці народнай маралі. Такое ўстойлівае імкненне трымаць шыю закрытай можна растлумачыць уяўленнямі пра яе як праход, што злучае галаву і цела. І тады блякаванне шыйнага праходу становіцца своеасаблівым замыканнем цела і нават адной з сімвалічных мераў папярэджання цяжарнасці. На сімвалічную тоеснасць шыйнага праходу і родавых шляхоў жанчыны паказваюць наступныя звычаі: «у час родаў нават самым малым дзецям, якія ляжаць у калысцы, расшпільваюць каўняры і развязваюць паясы; як толькі маладая засне ў першую шлюбную ноч, малады мусіць расшпіліць сваёй жонцы каўнер кашулі – каб лягчэй нараджала».

У асобных апісаннях вяселля падкрэсліваецца, што «маладой надзяваюць тонкую кашулю, андарак і світку, кашуля сцягнутая на шыі льном (каб радзіў), пацерак ніякіх, хоць яны звычайна з’яўляюцца абавязковай часткай убрання нават у будні».

Відаць, у дадзеным кантэксце на пярэдні план выступае яшчэ адна сімвалічная функцыя караляў – закрываць, але гэтым разам не цела маладой ад вонкавых шкодных уплываў, а яе дзявоцкую годнасць, жаночую існасць. Відаць, таму і не надзявала пацерак маладая ў першы свой «жаночы» дзень.

Сёння ўжо рэдка ўзгадваюць сімвалічныя, рытуальныя функцыі пацерак, хаця знакавасць іх застаецца відавочнай – як той залаты ланцужок, што паказвае на пэўны матэрыяльны дабрабыт яго ўладальніка.

Завушніцы, акрамя заможнасці, паказвала (у мужчыны) на ягоны асаблівы сацыяльны статус або на нацыянальнасць. Напрыклад, завушніцы ахвотна насілі мужчыны-цыгане. Ёсць звесткі, што такім чынам – праз завушніцу – у войску пазначалі аднаго сына ў бацькоў, каб не пасылаць яго на небяспечныя заданні. Ну а для жанчын, як і ў выпадку з пацеркамі – цэлы комплекс знакавых, полава-сямейных паказчыкаў.

Вушы ў народнай традыцыі ўстойліва сімвалізуюць жаночае ўлонне. Прыгадваецца нават матыў зачацця Хрыста, якое адбылося праз Слова Божае або, інакш кажучы, праз вуха Дзевы Марыі. Вось на гэтыя ўяўленні пра вушы як пра адтуліны, праз якія і можна зацяжарыць, абапіраецца рэгламентацыя нашэння завушніц. Напрыклад, парадзіхам, ад якіх патрабавалася максімальнае раскрыццё цела, завушніцы здымалі. Здымалі іх і дзяўчаты ў першую шлюбную ноч. Пара вуха – завушніца як паралель да пары жанчына – мужчына чытаецца ў тлумачэнні сноў, калі згубіць у сне завушнічку вяшчуе маладзіцы смерць яе мужа.

Але самае папулярнае ўпрыгожанне як жанчын, так і мужчын – пярсцёнак. А з уступаннем у шлюб на правую руку адзяваецца яшчэ адзін – абавязковы – заручальны пярсцёнак.

Пярсцёнак у народнай культуры сімвалізуе найперш дзяўчыну. Шлюбны яго падтэкст – адзін з самых вядомых. Пярсцёнак замацоўвае шлюбнае з’яднанне, у пэўных сытуацыях замяшчае ўласна жанiха i нявесту. Такую традыцыю не толькi прыняла, але i асвяцiла сваiм аўтарытэтам хрысцiянская царква. У часе вяселля рытуальнае выкарыстанне пярсцёнкаў надзвычай шырокае: “пярсцёнкі жанiха i нявесты клалi на хустку i падымалi яе вышэй галавы; валасы маладой прадзявалi праз пярсцёнак i крыху падпальвалi, на заручынах хлопец i дзяўчына даставалi пярсцёнкі з талеркi з жытам. Княгіня на змовінах налівала чарку, кідала туды персцень і падавала жаніху, ён выпіваў, даставаў пярсцёнак і надзяваў на ўказальны палец правай рукі. У іншых мясцовасцях нявеста пры ўмыванні кідала ў ваду свой дзявочы пярсцёнак, той вадою затым умываўся жаніх.”

Сімволіка вынікае перш-наперш з формы – кола, а таксама з трывалай паэтычнай характарыстыкі яго як залатога. Як у загадцы:

«Стаіць дзеўка на гары //

і дзівуіцца дыры. //

Дзіра мая залатая…».

Да матыву менавіта золата апеліруе і найменне залатнік – матка ў жанчыны.

У песнях матыў страчанага пярсцёнка выступае як сінанімічны больш вядомаму матыву “страчанага вянка”:

“А ў полі тры дарожкі розна.

Хадзіў казак да дзяўчыначкі позна.

А вечар, вечар маці доньку біла:

А йдзе, донька, калечка згубіла?

Сустрэў мяе казак маладзенькі,

Зняў з рукі кальцо залатое…”

Але ж кола, акрамя жаночай сімволікі, мае яшчэ і абарончую функцыю. (Валодзіна: Ён не толькi лiчыўся абярэгам ад вонкавых шкодных уздзеянняў, але i засцерагаў ад несвоечасовага выйсця душы. Дарэчы, памерламу пярсцёнак здымалi. Згодна з запiсамi Iбн-Фадлана, пры пахаваннi руса дзяўчына, што адпраўлялася на той свет разам з iм, перад смерцю зняла з сябе бранзалеты i пярсцёнак з ног. Вiдаць, яны перашкаджалi адыходу яе душы. З тым стасуецца i асаблiвасць пярсцёнкаў, знойдзеных пры археалагiчных раскопках, большасць з iх былi няцэласныя, раз’яднаныя, разагнутыя.

Пытанні для кантролю ведаў:

1. Вызначыце функцыі ўпрыгожванняў.
2. Дайце характарыстыку розным відам упрыгожванняў.